Document ID: 32013D0486

NÕUKOGU OTSUS,
23. september 2013,
Euroopa Liidu ja Indoneesia Vabariigi vahelise vabatahtliku partnerluslepingu, mis käsitleb metsaõigusnormide täitmise järelevalvet, metsahaldust ja Euroopa Liitu toodavate puittoodetega kauplemist, Euroopa Liidu nimel allkirjastamise kohta
(2013/486/EL)
EUROOPA LIIDU NÕUKOGU,
võttes arvesse Euroopa Liidu lepingut,
võttes arvesse Euroopa Liidu toimimise lepingut, eriti selle artikli 207 lõike 3 esimest lõiku koostoimes artikli 218 lõikega 5,
võttes arvesse Euroopa Komisjoni ettepanekut
ning arvestades järgmist:
(1)
2003. aasta mais võttis komisjon vastu teatise Euroopa Parlamendile ja nõukogule „Metsaõigusnormide täitmise järelevalve, metsahaldus ja puidukaubandus (FLEGT): ELi tegevuskava ettepanek”, milles kutsuti üles kehtestama meetmeid ebaseadusliku metsaraie vastu puitu tootvate riikidega vabatahtlike partnerluslepingute väljatöötamise kaudu (edaspidi „ELi tegevuskava”). 2003. aasta oktoobris võeti kõnealuse tegevuskava kohta vastu nõukogu järeldused (1) ja 11. juulil 2005 võeti vastu sama küsimust käsitlev Euroopa Parlamendi resolutsioon (2).
(2)
5. detsembril 2005 andis nõukogu komisjonile loa alustada läbirääkimisi partnerluslepingute üle, et rakendada ELi tegevuskava.
(3)
Nõukogu määrus (EÜ) nr 2173/2005 (3) kehtestas FLEGT-litsentsimissüsteemi puidu impordi suhtes liitu riikidest, kellega liit on sõlminud vabatahtlikud partnerluslepingud.
(4)
Läbirääkimised Indoneesia Vabariigiga on lõppenud ning Euroopa Liidu ja Indoneesia Vabariigi vaheline vabatahtlik partnerlusleping, mis käsitleb metsaõigusnormide täitmise järelevalvet, metsahaldust ja Euroopa Liitu toodavate puittoodetega kauplemist (edaspidi „leping”), parafeeriti 4. mail 2011.
(5)
Leping tuleks allkirjastada, eeldusel et see sõlmitakse,
ON VASTU VÕTNUD KÄESOLEVA OTSUSE:
Artikkel 1
Euroopa Liidu ja Indoneesia Vabariigi vahelise vabatahtliku partnerluslepingu, mis käsitleb metsaõigusnormide täitmise järelevalvet, metsahaldust ja Euroopa Liitu toodavate puittoodetega kauplemist, allakirjutamiseks antakse Euroopa Liidu nimel luba, eeldusel et nimetatud leping (4) sõlmitakse.
Artikkel 2
Nõukogu eesistujal on õigus määrata isik(ud), kes on volitatud lepingule liidu nimel alla kirjutama, eeldusel et see sõlmitakse.
Artikkel 3
Käesolev otsus jõustub selle vastuvõtmise kuupäeval.
Brüssel, 23. september 2013

Labels: 1
5
6
18
15